黄筌畫金盆鴿孟蜀屏風者也一首
作者：蘇籀
朝代：宋

paragraphs: 孟氏觀闕嘗鮮新，虯虯栱桷翔青冥。
可憐當年百事足，鬼眼未遽窺高明。
鋪首倉琅百樓聳，寶簾珠带關銀屏。
風臺露榭敞錦纈，朝朝暮暮吹竽笙。
鵝溪白繭冰雪清，黄史舐筆研丹青。
屏間觀者誠粲者，醉頰融煖蘭膏勻。
金槃滴取宮桃露，點𪑮鉛朱三昧處。
融怡宿粉暈嬌紅，一片辭枝三月暮。
妙趣忘言心獨覩，花好更教宮女妬。
綵翎降趾戲宮廷，啄哺馴和謝籠籞。
跖石窺盆刷羽儀，天樂鳳簫鶱欲舉。
智者創物仁者守，何嗟及矣何追咎。
當時高岸尚微茫，零落萍蓬入誰手。
華堂粉壁倚叉竿，五十年前亡是叟。
細說盈虧閱今古，我曹知愛當知惡。
此間風韻出成都，花上杜鵑啼最苦。
見之坐右久彌新，咄咄庸工難與語。